  Туспуктэм: unatlib.ru Майя Бывальцева Удмуртиысь йӧскалык дышетонъя институт но Татарстанысь Кукмор ёросысь Биер (Починок-Сутер) гуртысь школа Гай Сабитовлэн творчествоезлы сӥзем тодосъя но эскеронъёсъя «Дорад ӧтё тодмо сюрес» улосвылкуспо конференци ортчыто. Куриськонъёсты 15-тӥ шуркынмонозь кутозы. Со сярысь институтлэн «ВКонтакте» мерлыко вотэсысь бамаз ивортӥзы. Конференцие Удмуртиысь, Татарстанысь но мукет улосвылъёсысь школаын удмурт кылэз «Удмурт кыл» огъетъя дышетӥсь 5-11 классъёсысь пиналъёс пыриськыны быгато. Ужъёсты куинь ӧръёсъя дасяны луэ: - «Г. Сабитовлэн улон сюресэз но творчествоез»: Гай Сабитовлэн биографиезъя но творчествоезъя эскерон ужъёс; - «Г. Сабитов но солэн вордскем шаерез»: шаертодонъя эскерон ужъёс; - «Г. Сабитов но туала улон»: туала удмурт лулчеберетъя эскерон ужъёс. Эскерон ужъёс одно ик удмурт кылын гожтэмын луыны кулэ Ужъёсты утён 2-тӥ толсуре Биерысь школаын ортчоз. Котькуд ӧръя вормисьёсты но призёръёсты, озьы ик соосты дасясь дышетӥсьёсты дипломъёсын пусъёзы, вань пыриськисьёслы сертификатъёс сётозы. Устооссэ ужъёсты удмурт кылэз но литератураез дышетонъя «Удмурт кылдунне» порталэ поттозы. Конференцилэн валтэтэныз (положение) татын тодматскыны луоз. ВАТСАН Гай Сабитович Сабитов – удмурт кылбурчи, радиожурналист. Вордскиз 15-тӥ куарусёнэ 1915-тӥ арын Татарстанысь туала Кукмор ёросысь Виль Каньсар гуртын. СССР-ысь гожъясьёслэн огазеяськонзылэн ёзчиез, УАССР-ысь лулчеберет удысысь дано ужась, УАССР-лэн кун премиезлэн лауреатэз. Тодэ вайытом, Удмуртиысь школаосын 1-4 классъёсын дышетскись пиналъёслэсь шаертодонъя, обществознаниея но естественной тодосъёсъя эскерон ужъёссэс «Тыро-пыдо» конференцие возьмало. Тегъёс: Удмуртия пиналъёс Дышетон гожъясьёс  